Mun færri hafa sótt um leyfi til strandveiðanna Samkvæmt upplýsingum frá Fiskistofu var á föstudaginn búið að sækja um leyfi fyrir liðlega 350 báta vegna strandveiðanna sem hefjast í dag , mánudaginn 5. maí . Umsóknir á svæði A eru 169 en á því svæði má búast við að flestir geri út frá Snæfellsnesi . Á svæði B var búið að sækja um leyfi fyrir 65 báta , á svæði C voru umsóknir 45 og á svæði D voru þær 74 . D svæðið nær frá Höfn , suður um og til og með Borgarbyggð . Við upphaf strandveiðanna í fyrravor voru mun fleiri búnir að sækja um leyfi en nú , eða 462 og hófu 407 þeirra veiðar fyrsta leyfilega veiðidaginn . Minni ásókn í strandveiðileyfi nú gæti helgast af því að margir hyggjast gera frekar út á makrílveiðar . Þá gengu strandveiðarnar fremur illa í fyrrasumar og kann það að hafa fælt menn frá veiðunum nú . Í það minnsta hefur ásókn í strandveiðarnar farið minnkandi með hverju árinu . Til samanburðar stunduðu helmingi fleiri veiðar árið 2012 , eða 757 bátar , en höfðu sótt um leyfi nú fyrir helgina .